钦定古今图书集成/明伦汇编/官常典/第611卷 > 王景
## 钦定古今图书集成/明伦汇编/官常典/第611卷 > 王景

按《后汉书循吏传》：“景字仲通，乐浪䛁邯人也。八世祖
仲，本琅邪不其人，好道术，明天文。诸吕作乱，齐哀王

为郡三老。更始败，土人王调杀郡守刘宪，自称大将
军、乐浪太守。建武六年，光武遣太守王遵将兵击之”，
至辽东，闳与郡决曹史杨邑等共杀调迎遵，皆封为
列侯。闳独让爵。帝奇而征之，道病卒。景少学《易》，遂广
窥众书，又好天文术数之事，沈深多伎艺。辟司空伏
恭府。时有荐景能理水者，显宗诏与将作谒者王吴
共作修浚仪渠。吴用景墕流法，水乃不复为害。初，平
帝时，河、汴决坏，未及得修。建武十年，阳武令张汜上
言：“河决积久，日月侵毁济渠，所漂数十许县，修理之
费，其功不难，宜改修堤防，以安百姓。”书奏，光武即为
发卒，方营河功。而浚仪令乐俊复上言：“昔元、光之间，
人庶炽盛，缘堤垦殖，而瓠子河决，尚二十馀年不即
拥塞。今居家稀少，田地饶广，虽未修理，其患犹可。且
新被兵革，方兴力役，劳怨既多，民不堪命。宜须平静，
更议其事。”光武得此遂止。后汴渠东侵，日月弥广，而
水门故处皆在河中。兖、豫百姓怨叹，以为县官恒兴
佗役，不先民急。永平十二年，议修汴渠，乃引见景，问
以理水形便。景陈其利害，应对敏给，帝善之。又以尝
修浚仪，功业有成，乃赐景《山海经》《河渠书》《禹贡图》及
钱帛衣物。夏，遂发卒数十万，遣景与王吴修渠筑堤，
自荥阳东至千乘海口千馀里。景乃商度地势，凿山
阜，破砥埶，直𢧵沟涧，防遏冲要，疏决壅积，十里立一
水门，令更相洄注，无复溃漏之患。景虽简省役费，然
犹以百亿计。明年夏，渠成，帝亲自巡行，诏滨河郡国
置河堤员史，如西京旧制。景由是知名。王吴及诸从
事掾吏皆增秩一等。景三迁为侍御史。十五年，从驾
东巡狩，至无盐，帝美其功绩，拜河堤谒者，赐车马缣
钱。建初七年，迁徐州刺史。先是，杜陵杜笃奏上论迁
都，欲令车驾迁还长安，耆老闻者，皆动怀土之心，莫
不眷然伫立西望。景以宫庙已立，恐人情疑惑，会时
有神雀诸瑞，乃作《金人论》，颂洛邑之美，天人之符，文
有可采。明年，迁庐江太守。先是，百姓不知牛耕，致地
力有馀而食常不足。郡界有楚相孙叔敖所起芍陂
稻田，景乃驱率吏民，修起芜废，教用犁耕，由是垦辟
倍多，境内丰给。遂铭石刻誓，令民知常禁。又训令蚕
织，为作法制，皆著于乡亭，庐江传其文辞。卒于官。初，
景以为《六经》所载，皆有卜筮，作事举止，质于蓍龟，而
众书错糅，吉凶相反。乃参纪众家数术、文书、冢宅、禁
忌、堪舆、日相之属，适于事用者，集于大衍。元基云。